Langs den nordjyske vestkyst er de tyske turister så småt begyndt at dukke op. Dermed er flere feriebyer langs Vestkysten klædt i rødt og hvid men også i gult, rødt og sort forud for aftenens landskamp mellem netop Danmark og Tyskland. I Blokhus er alle - danskere som tyskere - inviteret til at se kampen på værtshuset Lanternen. I anledningen af kampen er værtshuset pyntet med både danske og tyske flag. Ejeren selv er nemlig tysker. - Jeg hepper på Tyskland. Men nu har jeg begge flag på min t-shirt, og jeg kan nu godt finde på at komme lidt læbestift på kinden med et par røde streger, siger Michael Krause fra Lanternen. Længere nordpå i Løkken kan de tyske turister besøge Peter Bådsmand, hvis de vil se kampen. Her skal det tyske ægtepar Mona og Harald Okon se landskampen, og de er ikke helt enige om, hvem der skal vinde. Mens Harald Okon klædt i tysk trøje vil heppe på Tyskland, så hepper Mona Okon på de røde og hvide. - I aften er jeg naturligvis i passende dansk trøje i rød og hvid. Og neglene er allerede lavet, siger Mona Okon, mens hun viser sine lakerede negle med dannebrog frem.

Opsummering:
De tyske turister på den nordjyske vestkyst får mulighed for at se søndagens fodboldopgør i flere turistbyer.